เทเวศฯตั้งเป้าเบี้ยปีนี้5พันล.
เทเวศฯ ปักธงปีนี้เบี้ยแตะ 5,000 ล้านบาท เปิดสาขาต่างจังหวัดขยายฐานลูกค้า
7 ม.ค. 2559

เทเวศฯ ปักธงปีนี้เบี้ยแตะ 5,000 ล้านบาท เปิดสาขาต่างจังหวัดขยายฐานลูกค้า
นายชาติชาย ชินเวชกิจวานิชย์ กรรมการผู้จัดการ บริษัท เทเวศประกันภัย เปิดเผยว่า ปี 2559 บริษัทตั้งเป้าเบี้ยรับรวมประมาณ 5,000 ล้านบาท เพิ่มขึ้น 8% จากปี 2558 ที่คาดว่าจะมีเบี้ยรับรวมประมาณ 4,650 ล้านบาท เพิ่มขึ้นประมาณ 10% เมื่อเทียบกับปี 2557
ทั้งนี้ บริษัทจะขยายฐานลูกค้าประกันภัยรถยนต์ในต่างจังหวัดให้มากขึ้น โดยปี 2558 ได้มีการเริ่มวางโครงสร้างทางธุรกิจ ด้วยการเปิดสาขาในต่างจังหวัด 4 แห่ง ทำให้มีสาขาต่างจังหวัดเป็น 9 แห่ง เพื่อรองรับการขยายตัวของเมืองที่ใหญ่ขึ้นทุกวัน
“ในปีนี้เราอาจจะดูจังหวะในการเปิดสาขาต่างจังหวัดเพิ่มอีก แต่ต้องดูสถานการณ์ก่อนว่า ฐานลูกค้ามากพอและแนวโน้มตลาดแต่ละแห่งเป็นอย่างไร” นายชาติชาย กล่าว
นายชาติชาย กล่าวว่า ปี 2558 ที่ผ่านมา บริษัทมีสัดส่วนเบี้ยประกันจากต่างจังหวัด 25% ของเบี้ยทั้งหมด และจากกรุงเทพฯ และปริมณฑล 75% โดยปี 2559 นี้จะทำให้สัดส่วนเบี้ยต่างจังหวัดเพิ่มขึ้นเป็น 30%
สำหรับประกันภัยรถยนต์ในตลาดต่างจังหวัดยังมีแนวโน้มเติบโตได้อีกมาก ในส่วนของรถยนต์ขนส่งสินค้าขนาด 2-3 ตัน และรถกระบะ 6 ล้อ เส้นทางเชียงรายเข้ากรุงเทพฯ ระหว่างจังหวัดจากระยอง จันทบุรี ไป จ.หนองคาย ซึ่งส่วนใหญ่เป็นการขนส่งผลไม้เป็นส่วนใหญ่ โดยจะรับประกันรถยนต์เป็นกลุ่มเพื่อให้ง่ายต่อการดูแล และลูกค้าก็จะได้ราคาที่พอใจ
นอกจากนี้ ในการรุกตลาดประกันภัยในต่างจังหวัด ยังต้องอาศัยช่องทางตัวแทนและนายหน้าในท้องถิ่นเป็นหลัก เพราะวัฒนธรรมการซื้อประกันจะซื้อจากคนที่รู้จักกัน ซึ่งบริษัทจะทำการพัฒนาระบบเทคโนโลยีสารสนเทศ หรือไอที เพื่อไปเชื่อมกับระบบคอมพิวเตอร์ของบริษัทนายหน้าประกันภัย
“ระบบไอทีเรามีการพัฒนาอย่างต่อเนื่อง ซึ่งปัจจุบันมีการให้บริการสำรวจภัยและเคลมผ่านออนไลน์ด้วยไอแพดในกรุงเทพฯ แล้ว และในปลายปีนี้จะเริ่มให้บริการลูกค้าต่างจังหวัด ถือว่าไม่ช้าเกินไป เพราะขณะนี้กำลังคนสามารถรองรับลูกค้าในต่างจังหวัดได้เพียงพอ” นายชาติชาย กล่าว
ขณะที่แบบประกันภัยที่จะให้บริการลูกค้าต่างจังหวัดจะเน้นราคาที่ไม่สูงมาก เป็นแบบประกันที่คนหมู่มากสามารถซื้อได้ เช่น ประกันประเภท 2 บวก และ 3 บวก ที่ให้ความคุ้มครองเฉพาะกรณีรถชนรถ ประกันอุบัติเหตุส่วนบุคคล ประกันอัคคีภัย ควบคู่กับการวิจัยความต้องการของแต่ละพื้นที่ด้วย เพราะบางพื้นที่จะนิยมประกันภัยประเภท 1 และต้องการความคุ้มครองที่ครอบคลุมซึ่งเบี้ยประกันภัยจะสูงกว่าตลาดแมส